**Pentru o respirație omenească**

*Gerra Orivera*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\*infinitul adormit în clipă\*

invitată la balul efemerului

agăț în pomul cunoașterii frunza de viță de vie

curând mă voi întoarce

timpul își va desface alt evantai în mine

pieptăn părul nemuririlor cărarea pe partea stângă

îmi recomandă hair stylistul solar

(nu-l pot contrazice)

balanță celestă

inima toarce scară de aur

sângele face noduri la capete

lutul respiră prin cer e bine

dă perspectivă

oglinzi canibale șterg argintiul de la colțul ochilor

huma are și ea nevoie de spațiu vital

sub ploaie de stele

machiajul clipei se-ntinde

pupila trimite scarabei aurii observatori

la dansul novelor (artere nervuri galaxii pe aceeași lamelă)

se adapă din mine arteziana creației

pleoapa sonorizează bing-bang-uri

întorc vertebrele în rădăcină (mai adânc mai înalt)

pivotare de maestru amnezic

uneori sonete arămii dau culoare privirilor

pârgul crapă în pietre sunetul arginților

iuda s-a iluminat după ce și-a vândut

toate măștile

sub troițele din răspântii doar rugurile mele s-au înmulțit

și strigă la negru

ce a mai rămas de vândut morții

a căzut ca o ghilotină

bisturiul luminii

peste degetele iederă

cenușăreasa s-a întors acasă

fără să-și piardă pantoful